b'\n_START_ARTICLE_\nHoms\n_START_PARAGRAPH_\nHoms ili Hims (arapski \xd8\xad\xd9\x85\xd8\xb5), Homs ili \xe1\xb8\xa4ims; ranije gr\xc4\x8dki: \xe1\xbc\x9c\xce\xbc\xce\xb5\xcf\x83\xce\xb1, Emesa) je grad u zapadnoj Siriji i sjedi\xc5\xa1te regije Homs. Smje\xc5\xa1ten je na rijeci Oront i predstavlja glavni spoj izme\xc4\x91u mediteranske obale i gradova u unutra\xc5\xa1njosti zemlje._NEWLINE_Homs se prvi put spominje u povijesti u 1. stolje\xc4\x87u. pod vla\xc5\xa1\xc4\x87u Seleukida. Kasnije je postao prijestolnica dr\xc5\xbeave pod vla\xc5\xa1\xc4\x87u Emesanske dinastije koja mu je dala ime. Ispo\xc4\x8detka je bio pogansko sredi\xc5\xa1te kulta boga sunca El-Gabala, kasnije je pod Bizantincima postao va\xc5\xbeno kr\xc5\xa1\xc4\x87ansko sredi\xc5\xa1te. U 7. stolje\xc4\x87u su ga osvojili muslimani i u\xc4\x8dinili sjedi\xc5\xa1tem istoimenog distrikta. Zbog strate\xc5\xa1kog polo\xc5\xbeaja su se u islamskom dobu za njega borile razne muslimanske dinastije. Pod otomanskom vla\xc5\xa1\xc4\x87u je po\xc4\x8deo gubiti va\xc5\xbenost da bi ju povratio u 19. stolje\xc4\x87u sa bumom pamu\xc4\x8dne industrije._NEWLINE_Danas je Homs glavno industrijsko sredi\xc5\xa1te Sirije, te sa oko 1.500.000 stanovnika tre\xc4\x87i po veli\xc4\x8dini grad u zemlji. Stanovni\xc5\xa1tvo odaje vjersku raznolikost zemlje, iako ve\xc4\x87inu \xc4\x8dine arabofonski suniti uz kr\xc5\xa1\xc4\x87ansku manjinu. U gradu postoje brojne crkve i d\xc5\xbeamije, a u blizini je Krak des Chevaliers, lokalitet Svjetske ba\xc5\xa1tine.'